ສະຫະປະຊາຊາດຮຽກຮ້ອງ ໃຫ້ເລັ່ງລັດ ປິ່ນປົວເຊື້ອ HIV ໃນຂົງເຂດເອເຊຍປາຊິຟິກ
ມີ​ປະຊາຊົນ​ໃນ​​ເຂດ​ເອ​ເຊຍ​ປາຊິ​ຟິກ ຫົກ​ລ້ານ​ຄົນທີ່​ຕິ​ດ​ເຊື້ອ​ເອັຈ​ໄອ​ວີ ຫລືປະມານ 15%​ຂອງ​ຈໍານວນ​ຜູ້​ຕິດ​ເຊື້ອນີ້ທັງ​ໝົດ​ໃນໂລກ.
ອົງການສະຫະປະຊາຊາດກໍາລັງຍົກຍ້ອງ ສັນລະເສີນພວກປະເທດແຫ່ງຂົງເຂດເອເຊຍປາຊິຟິກ ທີ່ໄດ້ພາກັນຮັບມືກັບການແຜ່ລະບາດຂອງເຊື້ອເອັຈໄອວີ ແລະໂຣກເອດສ໌ ແຕ່ກໍກ່າວວ່າ ມັນຍັງມີອຸບປະສັກຕ່າງໆນາໆທາງດ້ານກົດໝາຍແລະສັງຄົມ ທີ່ຖ່ວງດຶງຄວາມ ກ້າວໜ້າໃນການດຳເນີນຄວາມພະຍາຍາມ ທີ່ຈະລຶບລ້າງເຊື້ອພະຍາດດັ່ງກ່າວ Daniel Schearf ຜູ້ສື່ຂ່າວວີໂອເອ ມີລາຍງານຈາກກອງປະຊຸມປະຈຳຂົງເຂດທີ່ບາງກອກ ຊຶ່ງທອງປານຈະນໍາເລຶ່ອງນີ້ມາສະເໜີທ່ານ ເມື່ອວັນຈັນຕົ້ນເດືອນນີ້ ຄະນະກໍາມາທິການເສດຖະກິດແລະສັງ ຄົມອົງການສະຫະປະຊາຊາດ ສໍາລັບພາກພື້ນເອເຊຍປາຊິຟິກ ຫລື U N ESCAP ໄດ້ເປີດກອງປະຊຸມເປັນເວລາ 3 ວັນເພື່ອສະແດງຜົນຮັບທີ່ໜ້າປະທັບໃຈໃນການຕໍ່ສູ້ກັບເຊື້ອເອັຈໄອວີແລະໂຣກເອດສ໌ໃນໄລຍະບໍ່ເທົ່າໃດປີຜ່ານມານີ້ ທ່ານນາງ Noeleen Heyzer ເລຂາທິການບໍລິຫານຂອງອົງການ ESCAP ໄດ້ແຈ້ງໃຫ້ພວກເຈົ້າໜ້າທີ່ແລະພວກນັກເຄຶ່ອນໄຫວຈາກ 34 ປະເທດ ໃນຂົງເຂດເອເຊຍປາຊິຟິກຊາບວ່າ ມີຄົນຈໍານວນຫຼາຍຂຶ້ນກວ່າແຕ່ກ່ອນ ທີ່ໄດ້ຮັບການປິ່ນປົວ ເຊື້ອເອັຈໄອວີ ຊຶ່ງທ່ານນາງກ່າວວ່າ ຈໍານວນຄົນຕິດເຊື້ອເອັຈໄອວີໃໝ່ໆໄດ້ລົດຕໍ່າລົງ 20 ເປີເຊັນ ນັບຕັ້ງແຕ່ປີ 2001 ແລະທ່ານນາງກໍຄາດວ່າ ຈະສາມາດບັນລຸເປົ້າໝາຍໃນການ ເລີ່ມຕົ້ນ ເພື່ອຍຸຕິແລະຕ່າວປິ້ນ ການແຜ່ລະບາດຂອງເຊື້ອເອັຊໄອວີແລະ ໂຣກເອດສ໌ໃຫ້ໄດ້ ໃນປີ 2015 ທ່ານນາງ Heyzer ກ່າວວ່າ ແນວໃດກໍດີ, ທ່ານນາງ Heyzer ໃຫ້ຂໍ້ສັງເກດວ່າ ຜົນຮັບຕ່າງໆນັ້ນບໍ່ສະໝໍ່າສະເໝີກັນປານໃດ ແລະວ່າ ຍັງມີຫລາຍຊ່ອງວ່າງ ໃນເປົ້າໝາຍຂອງ ການເຂົ້າຫາເຂົ້າເຖິງແບບກວ້າງຂວາງເພື່ອໃຫ້ການປິ່ນປົວພວກທີ່ຕິດເຊື້ອເອັຊໄອວີນັ້ນຢູ່ ທ່ານນາງກ່າວອີກວ່າ ການແຜ່ລາມຂອງເຊື້ອເອັຈໄອວີໃນຂະນະນີ້ ແມ່ນລໍ້າໜ້າກວ່າການຕອບຮັບ ທ່ານນາງ Heyzer ເວົ້າວ່າ ຂະນະນີ້ອົງການສະຫະປະຊາຊາດກໍາລັງຮຽກຮ້ອງໃຫ້ບັນດາປະເທດຕ່າງໆຈົ່ງເລັ່ງລັດຄວາມພະຍາຍາມໃຫ້ໄວຂຶ້ນເພື່ອກໍາຈັດເຊື້ອເອັຈໄອວີທີ່ລະບາດຢູ່ໃນຂົງເຂດນັ້ນ ພວກເຈົ້າໜ້າທີ່ກ່າວວ່າ 90 ເປີເຊັນຂອງປະເທດໃນຂົງເຂດເອເຊຍປາຊີຟິກທັງໝົດຍັງມີອຸບປະສັກກີດຂວາງເພື່ອໃຫ້ການປິ່ນປົວພວກທີ່ຕິດເຊື້ອເອັຈໄອວີນັ້ນຢູ່ ໂຮມທັງພວກກົດໝາຍທີ່ລົງໂທດພວກຄ້າປະເວນີ ແລະພວກໃຊ້ເຂັມສີດຢາເສບຕິດ ພວກເຈົ້າໜ້າທີ່ກ່າວອີກວ່າ ມາດຕະການຕ່າງໆແມ່ນເຮັດໃຫ້ມີຄວາມລໍາບາກຫລາຍສໍາລັບກຸ່ມຄົນພວກນັ້ນເພື່ອໃຫ້ໄດ້ຮັບການປິ່ນປົວ ຫລາຍໆປະເທດຍັງບໍ່ຮັບຮູ້ ຫລືແມ່ນແຕ່ຖືວ່າເປັນການກະທຳນອກກົດໝາຍສໍາຫຼັບພວກທີ່ ມີເພດສໍາພັນກັບຄົນເພດດຽວກັນ ແລະພວກແປງເພດນັ້ນ ໃນປີ 2010 ຟິຈິ ນັບວ່າເປັນ ປະເທດເກາະຂົງເຂດປາຊິຟິກ ທໍາອິດ ທີ່ໄດ້ຍົກເລີກໂທດໃຫ້ ແກ່ພວກຮັກຮ່ວມເພດຫຼືມີເພດ ສໍາພັນກັບຄົນເພດດຽວກັນ ແລະເປັນປະເທດດຽວທີ່ອອກ ເງິນງົບປະມານຂອງຕົນເອງ ເພື່ອການປິ່ນປົວພວກທີ່ຕິດ ເຊື້ອໄວຣັສເອັຈໄອວີດ້ວຍການ ກິນຢາ ເມື່ອໝໍ່ໆມານີ້ທັງເກາະ ຟິຈິ ແລະຈີນໄດ້ຍົກເລີກຂໍ້ຈໍາ ກັດຮັດແຄບຕໍ່ການເດີນທາງ ຂອງພວກທີ່ຕິດເຊື້ອເອັຈໄອວີ ທ່ານ Ratu Epeli Nailatikau ປະທານາທິບໍດີຟິຈິໄດ້ກ່າວຕໍ່ກອງ ປະຊຸມ ທີ່ບາງກອກເມື່ອວັນຈັນ ຕົ້ນເດືອນນີ້ ໂດຍທ່ານໄດ້ຮຽກ ຮ້ອງໃຫ້ຜູ້ເຂົ້າຮ່ວມປະຊຸມທັງ ຫລາຍ ຈົ່ງໃຫ້ການຄໍ້າປະກັນເງິນງົບປະມານໃຫ້ພຽງພໍສຳຫຼັບໂຄງການຕໍ່ຕ້ານເຊື້ອ ເອັຈໄອວີ ທ່ານ Nailatikau ເວົ້າວ່າ ເຖິງແມ່ນຜົນຮັບຕ່າງໆທີ່ໄດ້ຈາກການຕໍ່ສູ້ກັບເຊື້ອເອັຈໄອວີແລະໂຣກເອດສ໌ກໍຕາມ ງົບປະ ມານຂອງລະຫວ່າງຊາດສໍາລັບໂຄງການຕ່າງໆໃນຂົງເຂດເອເຊຍປາຊິຟິກ ໄດ້ຫຼຸດຕໍ່າລົງ ໃນໄລຍະບໍ່ເທົ່າໃດປີຜ່ານມາ ແລະກໍຍັງຫຼຸດຕໍ່າ ລົງໄປເລື້ອຍໆ ອົງການສະຫະປະຊາຊາດກ່າວວ່າ ມີບາງປະເທດ ເຊັ່ນ ຈີນ ມາເລເຊຍ ປາກີສຖານ ເກາະຊາມົວ ແລະໄທ ແມ່ນໄດ້ປະສົບຜົນສໍາເລັດໃນການຕັ້ງເງິນງົບປະມານຂອງພວກເຂົາເຈົ້າເອງໃນສ່ວນໃຫຍ່ແກ່ໂຄງ ການປິ່ນປົວ ພວກທີ່ຕິດເຊື້ອເອັຊໄອວີຂອງພວກເຂົາເຈົ້າ ເຖິງແມ່ນຈໍານວນຜູ້ບໍລິຈາກຈາກຕ່າງປະເທດຈະລົດຕໍ່າລົງໄປກໍຕາມ ທ່ານນາງ Noeleen Heyzer ໄດ້ຮຽກຮ້ອງໃຫ້ພວກປະເທດອື່ນໆໃນຂົງເຂດຈົ່ງເອົາຕົວຢ່າງ ປັດຈຸບັນນີ້ ມີປະຊາຊົນໃນຂົງເຂດເອເຊຍປາຊິຟິກຫົກລ້ານຄົນທີ່ຕິດເຊື້ອເອັຈໄອວີ ຊຶ່ງປະກອບເປັນ ປະມານ 15 ເປີເຊັນຂອງຈໍານວນຜູ້ຕິດເຊື້ອທັງໝົດຂອງໂລກ